### | | | | --- | --- | | | | | --- | | **Byråd** 28. marts 2017 Sagsnr. 710-2010-44066 Dok.nr. 710-2017-80755 Sagsbehandler DPANAM | | 47.                 Annullering af nedklassificering af kommunale veje - Åbent

###

|  |  |
| --- | --- |
| Tidl. politisk behandling | BY, 26.04.16, pkt. 81 og BY, 28.06.16, [adresse]
| Forventet sagsgang | TM-U, ØK, BY |
| Lovgrundlag | Vejlovgivningen |

###

**SAGENS INDHOLD**

Byrådet skal i denne sag tage stilling til om
nedklassificeringen af 79 kilometer kommunale veje til private fællesveje skal
fortsætte, og om der skal udarbejdes et forslag til en udbygget service- og
konsulentordning for private fællesveje.

Byrådet besluttede i 2010 i forbindelse med Budget 2011-2014
at harmonisere vedligeholdelsen af nogle af de kommunale boligveje. Baggrunden
for beslutningen var, at nogle af boligvejene vedligeholdes af private
grundejere, mens andre boligveje vedligeholdes af kommunen. Det betyder, at
nogle borgere på sammenlignelige veje selv betaler for vedligeholdelsen, mens
andre borgere får løst opgaven af kommunen.

Processen med nedklassificering af vejene har imidlertid
vist sig at være mere kompliceret end forventet - blandt andet på baggrund af
en række lovgivningsmæssige ændringer siden beslutningen blev truffet i 2010. Hertil
kommer, at Folketinget forventes at vedtage endnu et nyt lovforslag på området
i 2017. Lovforslaget indeholder en bemyndigelse til Transportministeriet til at
udmønte loven i bekendtgørelser og vejledninger efter vedtagelsen af
lovforslaget. Det betyder, at det er usikkert, hvad lovforslaget konkret får af
betydning for en eventuel omklassificering af veje.

Beslutningen om at nedklassificere nogle af de kommunale
boligveje har også givet anledning til stor usikkerhed hos de berørte borgerne.
Der stilles blandt andet spørgsmål ved, om grundejerne har tilstrækkelig
kompetence til at stå for drift og vedligeholdelse af vejene.

Borgmesteren, de politiske gruppeformænd og formanden for
Teknik og Miljøudvalget har 9. januar 2017, 25. januar 2017 og 22. februar 2017
drøftet den igangværende nedklassificering.

På den baggrund er der enighed om at annullere den tidligere
byrådsbeslutning om at nedklassificere de ca. 79 kilometer boligveje.

Der er samtidig enighed om, at forvaltningen - når der er
større klarhed over den kommende vejlovgivning - skal udarbejde et oplæg til
politisk drøftelse indeholdende mulige løsningsforslag for:

· En hel eller delvis opklassificering af de ca. 278 kilometer eksisterende
private fællesveje, så disse veje frem over ejes og vedligeholdes af kommunen.

· En hel eller delvis kommunal overtagelse af vedligeholdelsen af
de ca. 278 kilometer eksisterende private fællesveje (uden at ændre på
klassificeringen af vejene).

Oplægget
skal bl.a. indeholde en juridisk og økonomisk vurdering af løsningsforslagene.

Endvidere er der enighed om, at forvaltningen i 2017 skal
udarbejde et forslag til politisk beslutning om en udbygget kommunal service-
og konsulentordning rettet imod de nuværende private fællesveje.

En udbygget serviceordning tager udgangspunkt i den
nuværende kommunale serviceordning for private fællesveje, som Byrådet
godkendte 28 juni 2016. Samtidig foreslås den udbygget med en konsulentordning,
der ligger i forlængelse af den nuværende rådgiverfunktion til
grundejerforeninger, vejlaug m.fl., som Byrådet besluttede 26. april 2016 i
forbindelse med den planlagte nedklassificering. Principperne for en udbygget
service- og konsulentordning beskrives nedenfor.

**VURDERING**

Med baggrund i den politiske aftale af 2. marts 2017
(vedlagt som bilag) om at annullere den tidligere beslutning om at
nedklassificere 79 kilometer kommunale veje til private fællesveje, skal der
foretages en tilretning af de fremadrettede budgetter. Endvidere forestår der
et administrativt arbejde med at afslutte/afvikle igangværende kontraktforhold
med eksterne samarbejdspartnere vedrørende nedklassificeringen samt foretage en
nærmere vurdering af, hvordan de indkomne høringssvar, klager mv. håndteres.

Teknik og Kultur vil umiddelbart efter den endelige
politiske beslutning om at annullere nedklassificeringen igangsætte dette
arbejde.

Sideløbende vil Teknik og Kultur udarbejde forslag til en
udbygget service- og konsulentordning overfor grundejerne på de nuværende
private fællesveje med udgangspunkt i de tidligere vedtagne rådgivnings- og
serviceordninger fra april og juni 2016.

Byrådet besluttede 28. juni 2016 at tilbyde grundejere på
private fællesveje serviceordninger, som omfattede henholdsvis reparation af
asfaltbelægningen, udlæg af nyt slidlag samt overslæbning af grusveje.
Serviceordningen er præsenteret for og drøftet med flere af de eksisterende
grundejerforeninger/vejlaug, men endnu ikke trådt i kraft. Serviceordningerne
skulle tidligst træde i kraft fra 1. januar 2017.

Teknik og Kultur vurderer, at serviceordningen for
asfaltveje kan udvides på baggrund af privatvejslovens § 54 og § 55, stk. 2. En
udbygget serviceordning for asfaltvejene foreslås baseret på følgende
principper:

· At deltagelse i serviceordningen kan afregnes via
ejendomsskattebilletten.

· At der i forbindelse med udlæg af nyt slidlag tilbydes en
låneaftale med en maksimal tilbagebetalingstid på 15 år til grundejere på
private fællesveje.

· At grundejere på de private fællesveje enkeltvis kan tilmelde sig
den kommunale serviceordning på kommunens hjemmeside og via NemID. Deltagelse i
serviceordningen forudsætter tilslutning fra grundejere, der samlet kan
pålægges 2/3 af vedligeholdelsesudgifterne.

Det bemærkes, at kommunen kun i begrænset omfang vurderes
at kunne afregne de administrative udgifter, der er forbundet med opkrævning af
betaling for deltagelse i serviceordningen via ejendomsskattebilletten. Det
samme gør sig gældende for de udgifter, der vil være forbundet med håndteringen
af kommunale lån til nyt slidlag.

Med baggrund i ovenstående vil Teknik og Kultur i 2017
fremlægge forslag til en udbygget serviceordning, som vil indeholde en nærmere
vurdering og beregning af de administrative, juridiske og økonomiske
konsekvenser, der er forbundet med ordningen.

Teknik og Kultur vil samtidig fremlægge forslag til en
omlægning af den rådgivningsfunktion, som Byrådet godkendte 26. april 2016,
hvor der blev afsat ekstra resurser i halvandet år - til udgangen af februar
2018 - til rådgivning af grundejere, der ville blive berørt af den planlagte
nedklassificering. Ordningen foreslås gjort til en permanent konsulentordning
og samtidig ændret, så målgruppen fremadrettet er grundejere,
grundejerforeninger og vejlaug i forbindelse med de private fællesveje.
Samtidig ændres fokus i ordningen, så den retter sig særligt mod vejledning og
rådgivning om adgang til fællesudbud og stordriftsfordele via serviceordningen,
lånemuligheder i forbindelse med anlæg af nyt slidlag, gode råd i forbindelse med
indkøb af ny asfaltbelægning m.v.

**ØKONOMI**

Annulleringen af nedklassificeringen af de 79 kilometer
kommunale boligveje betyder, at den forventede driftsbesparelse på 800.000 kr.
i 2017 og på 1,6 mio. kr. årligt fra 2018 og frem bortfalder.

Samtidig må der påregnes øgede årlige anlægsudgifter til
udlæg af nyt slidlag på de veje, der ikke nedklassificeres som planlagt.
Udgifterne er jf. tidligere beregninger anslået til at udgøre gennemsnitligt
900.000 kr. årligt.

Byrådet afsatte i budget 2016-20 et anlægsbeløb på i alt 7,0
mio. kr. i 2016 og 2017 (3,5 mio. kr. i hvert af årene) til istandsættelse af
vejene, inden disse skulle overdrages til grundejerne som led i
nedklassificeringen. I henhold til den politiske aftale skal anlægsbeløbet på
de 7 mio. kr. føres tilbage til kassen.

Den nuværende rådgiverfunktion udløber i februar 2018. En
ny og permanent konsulentordning til grundejere, grundejerforeninger og vejlaug
foreslås at have samme resursemæssige omfang som den nuværende ordning. Det
betyder, at der skal afsættes yderligere 417.000 kr. i 2018 og 500.000 kr.
årligt fra 2019. Endelig stillingtagen til økonomien i en udvidet
konsulentordning indgår i den senere politiske sag, der vedrører en udbygget
service- og konsulentordning.

I tidligere budgetter er der afsat 1,3 mio. kr. til
procesudgifter i forbindelse med nedklassificeringen af vejene. Af disse er der
p.t. anvendt ca. 700.000 kr. Det anbefales, at det resterende beløb på ca.
600.000 kr. overføres til det analyse- og vurderingsarbejde som forvaltningen
skal iværksætte i forhold til en mulig opkvalificering eller kommunal
overtagelse af vedligeholdelsesopgaven af de private fællesveje.

De bevillingsmæssige konsekvenser i 2017 af ovenstående
indgår i 1. budgetopfølgning 2017. De bortfaldne besparelser på 1,6 mio. kr. i
2018 og frem indarbejdes i det tekniske budget for 2018-21.

**INDDRAGELSE**

I forbindelse med den planlagte nedklassificering af kommunale
veje til private fællesveje har der været afholdt borgermøder i henholdsvis
Hammel 21. januar 2016 og i Ulstrup 25. maj 2016.

Nedklassificeringen har været offentliggjort på kommunens
hjemmeside, og der er udsendt høringsmateriale til ca. 6.100 berørte borgere.
Der har endvidere været annonceret i de lokale aviser, og der er udsendt
nyhedsbreve og pressemeddelelser.

Teknik og Kultur har fra november 2016 haft opstillet en
skurvogn på syv forskellige lokaliteter i kommunen, hvor grundejere har kunnet
komme og høre om nedklassificeringen samt få råd og vejledning.

**INDSTILLING**

Kommunaldirektøren indstiller til
Byrådet:

1. At Byrådet annullerer den påtænkte nedklassificering af
79 kilometer kommunale veje til private fællesveje.

2. At Teknik og Kultur udarbejder et oplæg til politisk drøftelse af
løsninger for en mulig harmonisering på vejområdet. Oplægget udarbejdes, når
der er klarhed omkring den fremadrettede lovgivning på vejområdet.

3. At Teknik og Kultur udarbejder forslag til en udbygget service- og konsulentordning
for private fællesveje til politisk behandling i løbet af 2017.

4. At de bevillingsmæssige konsekvenser af annulleringen af beslutningen i
2017 indgår i 1. budgetopfølgning. De bortfaldne besparelser på 1,6 mio. kr. i
2018 og frem indarbejdes i det tekniske budget for 2018-21.

**BESLUTNING**

***Teknik- og Miljøudvalget, 9. marts 2017:***

Fraværende:Ingen

Indstilles godkendt.

***Økonomiudvalget, 22. marts 2017:***

Fraværende:Nikolaj Holst

Indstilles godkendt.

Cirkeline Paulsen kan ikke tiltræde indstillingen, idet
hun mener, at planen for nedklassificering af kommunale veje bør fastholdes.

**Bilag**

|  |  |
| --- | --- |
| Politisk aftale om omklassificering af veje i [adresse] | 710-2017-60685 |